b'\n_START_ARTICLE_\nMetal Gear\n_START_SECTION_\nMetal Gear\n_START_PARAGRAPH_\nUnder tittelen Metal Gear ble det gitt ut to spill. Spill nummer tre i serien g\xc3\xa5r under navnet Metal Gear Solid, men er like fullt en direkte oppf\xc3\xb8lger til Metal Gear 2. Historien fra Metal Gear-spillene avsluttes i Metal Gear Solid 4. Oppf\xc3\xb8lgerne Metal Gear Solid V Ground Zeroes og Metal Gear Solid V The Phantom Pain har etterfulgt nummer 4 i serien.\n_START_SECTION_\nMetal Gear\n_START_PARAGRAPH_\nSolid Snake m\xc3\xa5 infiltrere den befestede staten Outer Heaven for \xc3\xa5 \xc3\xb8delegge Metal Gear, en tobeint, g\xc3\xa5ende stridsvogn som kan utskyte atomv\xc3\xa5pen. Han f\xc3\xa5r god hjelp av Big Boss og flere folk fra en motstandsgruppe, men det viser seg til slutt at han helt fra starten av har blitt forr\xc3\xa5dt av en godt bekjent, og at planen var at han skulle feile.\n_START_SECTION_\nMetal Gear 2: Solid Snake\n_START_PARAGRAPH_\nSolid Snake m\xc3\xa5 infiltrere Zanzibarland, et tungt godt forsvart territorium i Sentral-Asia for \xc3\xa5 redde en kidnappet vitenskapsmann og \xc3\xb8delegge Metal Gear D, en ny Metal Gear. Hendelsene i dette spillet foreg\xc3\xa5r fire \xc3\xa5r etter hendelsene i Metal Gear.\n_START_SECTION_\nMetal Gear Solid\n_START_PARAGRAPH_\nMetal Gear Solid-serien best\xc3\xa5r hovedsakelig av fire spill. Organisasjonen \xc2\xabthe Patriots\xc2\xbb spiller en viktig rolle i denne historielinjen, og det er mange karakterer som er med i flere av spillene. Metal Gear Solid 3: Snake Eater er en forl\xc3\xb8per, og man f\xc3\xb8lger Big Boss i 1964 under den kalde krigen. Her m\xc3\xb8ter man flere karakterer som spiller en viktig rolle i de andre Metal Gear Solid-spillene, og spillet klargj\xc3\xb8r flere aspekter av forl\xc3\xb8pet til hendelsene i de andre spillene.\n_START_SECTION_\nMetal Gear Solid\n_START_PARAGRAPH_\nSpillets handling er lagt til 21.-27. februar 2005, seks \xc3\xa5r etter hendelsene i Metal Gear 2: Solid Snake. Solid Snake blir tvunget ut av pensjonen for \xc3\xa5 infiltrere en kjernefysisk v\xc3\xa5penfabrikk og n\xc3\xb8ytralisere den. Fabrikken ligger p\xc3\xa5 en \xc3\xb8y s\xc3\xb8rvest for Alaska i Beringhavet, og g\xc3\xa5r under kodenavnet \xc2\xabShadow Moses\xc2\xbb. Hendelsene fra dette spillet blir senere kjent som \xc2\xabShadow Moses\xc2\xbb-hendelsene, og blir stadig referert til i de senere spillene.\n_START_SECTION_\nMetal Gear Solid 2: Sons of Liberty\n_START_PARAGRAPH_\nMetal Gear Solid 2: Sons of Liberty foreg\xc3\xa5r fire \xc3\xa5r etter hendelsene i Metal Gear Solid. Raiden, en ung agent for en organisasjon han tror er FOXHOUND, blir sendt til \xc2\xabBig Shell\xc2\xbb-fasilitetene for \xc3\xa5 redde presidenten og stanse terrorgruppen \xc2\xabSons of Liberty\xc2\xbb. Her avsl\xc3\xb8rer han en stor konspirasjon konstruert av \xc2\xabthe Patriots\xc2\xbb, en maktsterk organisasjon som ikke skyr noen midler, og det er vanskelig for Raiden \xc3\xa5 vite hvem han kan stole p\xc3\xa5. Er Solid Snake lederen av Sons of Liberty, eller d\xc3\xb8de han for to \xc3\xa5r siden?\n_START_SECTION_\nMetal Gear Solid 3: Snake Eater\n_START_PARAGRAPH_\nMetal Gear Solid 3: Snake Eater er satt til \xc3\xa5r 1964, og f\xc3\xb8lger CIA-agent Naked Snake p\xc3\xa5 oppdrag bak Sovjetunionens grenser. Naked Snake m\xc3\xa5 \xc3\xb8delegge et superv\xc3\xa5pen, drepe en amerikansk avhopper og stanse en sovjetisk oberst og hans lovl\xc3\xb8se fraksjon for \xc3\xa5 rette opp i forholdet mellom USA og Sovjet, som n\xc3\xa5 er p\xc3\xa5 krigens rand.\n_START_SECTION_\nMetal Gear Solid 4: Guns of the Patriots\n_START_PARAGRAPH_\nMetal Gear Solid 4: Guns of the Patriots er satt til \xc3\xa5r 2014, ni \xc3\xa5r etter hendelsene i Metal Gear Solid og fem \xc3\xa5r etter hendelsene i Metal Gear Solid 2: Sons of Liberty. Spillet fortsetter historien etter hendelsene i Sons of Liberty, og tar oss dypere inn i historien om organisasjonen \xc2\xabthe Patriots\xc2\xbb. Her m\xc3\xb8ter Snake blant annet Liquid Ocelot, en gammel erkefiende, som er ute etter \xc3\xa5 \xc3\xb8delegge \xc2\xabthe Patriots\xc2\xbb og ta over deres verdensomspennende systemer. I tillegg f\xc3\xa5r man m\xc3\xb8te Raiden, som vender tilbake som en kyborg-ninja.\n_START_SECTION_\nMetal Gear Solid: Peace Walker\n_START_PARAGRAPH_\nMetal Gear Solid: Peace Walker er satt ti \xc3\xa5r etter hendelsene i Metal Gear Solid 3: Snake Eater. Spillet handler om Big Boss og Kazuhira Miller (senere kjent som Master Miller i Metal Gear 2: Solid Snake og det f\xc3\xb8rste Metal Gear Solid-spillet) som driver en liten privat milit\xc3\xa6rgruppe ved navn Militaires Sans Fronti\xc3\xa8res (ofte bare kalt MSF). En universitetprofessor og hans elev bestiller dem til \xc3\xa5 drive en uidentifisert h\xc3\xa6r ut av Costa Rica. Big Boss er i utgangspunktet skeptisk til oppdraget, helt til han h\xc3\xb8rer en kassett som antyder at hans d\xc3\xb8de mentor The Boss kan v\xc3\xa6re i live i Costa Rica.\n_START_SECTION_\nMetal Gear Solid V: Ground Zeroes\n_START_PARAGRAPH_\nMetal Gear Solid V: Ground Zeroes foreg\xc3\xa5r noen m\xc3\xa5neder etter Metal Gear Solid: Peace Walker, og er en introduksjon til gameplay-mekanikken i Metal Gear Solid V: The Phantom Pain. Big Boss blir sendt til en amerikansk base i Cuba ved navn Camp Omega for \xc3\xa5 redde Chico og Paz fra fangenskap. En mystisk gruppe ved navn XOF er involvert i kidnappingen, og kan ha en kobling til den enigmatiske Cipher-gruppen.\n_START_SECTION_\nMetal Gear Solid V: The Phantom Pain\n_START_PARAGRAPH_\nMetal Gear Solid V: The Phantom Pain foreg\xc3\xa5r ni \xc3\xa5r etter Metal Gear Solid V: Ground Zeroes. Big Boss v\xc3\xa5kner opp fra et koma etter angrepet p\xc3\xa5 Mother Base. Han blir angrepet av XOF, den samme gruppen som \xc3\xb8dela basen hans. Han blir etter hvert gjenforent med sin gamle partner, Revolver Ocelot, som forteller han at de m\xc3\xa5 redde Kazuhira Miller og bygge opp en ny milit\xc3\xa6rgruppe for \xc3\xa5 sl\xc3\xa5 tilbake mot Cipher, og avslutte krigen en gang for alle.\n_START_SECTION_\nMetal Gear Rising\n_START_PARAGRAPH_\nS\xc3\xa5 langt har det kun kommet ett spill under tittelen Metal Gear Rising, og det er enda uvisst hvordan det vil bli videre.\n_START_SECTION_\nMetal Gear Rising: Revengeance\n_START_PARAGRAPH_\nHendelsene i Metal Gear Rising: Revengeance finner sted fire \xc3\xa5r etter hendelsene i Metal Gear Solid 4: Guns of the Patriots, alts\xc3\xa5 i \xc3\xa5r 2018. Raiden er protagonisten i dette spillet, og det er ogs\xc3\xa5 det f\xc3\xb8rste spillet i serien som Konami ikke har utviklet og hvor Hideo Kojima ikke har en sentral rolle i utviklingen.'